*Trondheim, 01.07.2025*

# Informasjon om valg av fag for deg som skal begynne på vg1 studiespesialisering

Skolestart mandag 18. august klokken 08.15 med oppmøte i skolens kantine.

Når inntaket er klart vil du ha mulighet til å velge fag (fremmedspråk, matematikk og evt. ekstra programfag). Du kan allerede nå lese videre om valgene du har.

## Informasjon om valg av fremmedspråk

Alle elever på de studieforberedende utdanningsprogrammene skal ha et fremmedspråk i tillegg til engelsk. Vi tilbyr følgende fremmedspråk:

* Fransk nivå I
* Fransk nivå II
* Russisk nivå I
* Spansk nivå I+II
* Spansk nivå II
* Tysk nivå II

Fremmedspråk nivå II bygger videre på det fremmedspråket du har hatt i ungdomsskolen. Dersom du ikke ønsker å fortsette på nivå II i dette fremmedspråket, kan du begynne på nivå I i et annet fremmedspråk. Du kan velge mellom fransk nivå I og russisk nivå I. Faget avsluttes etter vg2.

Dersom du ikke har fullført fremmedspråk i ungdomsskolen, må du velge spansk nivå I+II. Faget avsluttes etter vg3. Elever som må ha nivå I+II blir prioritert til dette faget framfor elever som ønsker å bytte fremmedspråk.

Spørsmål om valg av fremmedspråk rettes til avdelingsleder Bruno Teixeira:

E-post: bruco@trondelagfylke.no

Tlf.: 458 53 781 (fra 1. august)

## Informasjon om valg av matematikk

Det er mulig å velge mellom to læreplaner i matematikk, 1T og 1P. Begge læreplanene gir generell studiekompetanse.

Læreplan i 1T er teoretisk vinklet, og mest beregnet på de som ønsker å gå videre innen realfag. Det kreves arbeidslyst og et godt grunnlag fra før for å beherske 1T. Faginnholdet er blant annet algebra med faktorisering, andre- og tredjegradslikninger, funksjoner og derivasjon, trigonometri og modellering.

Læreplan i 1P er praktisk vinklet og oppleves mer som matematikken i ungdomsskolen. Faginnholdet er blant annet prosent, funksjoner, proporsjonalitet og modellering.

For flere detaljer om innholdet i fagene, se læreplanene:

1P: <https://www.udir.no/lk20/mat08-01>

1T: <https://www.udir.no/lk20/mat09-01>

Til bruk i matematikkfaget vil en teknisk kalkulator være hensiktsmessig å ha, selv om pc-en har kalkulatorfunksjon. (Mobiltelefoner blir brukt i spesielle anledninger i undervisning og vil ikke bli brukt i prøvesituasjoner.)

Spørsmål om valg av matematikk rettes til avdelingsleder Arve Johnny Svendsen:

E-post: arvsve@trondelagfylke.no

Tlf.: 917 37 820 (fra 1. august)

## Tilbud om ekstra programfag på vg1 studiespesialisering

Det er mulig å velge et programfag på 5 t/uke i tillegg til fellesfagene som utgjør 30 t/uke. Du kan velge mellom teknologi og forskningslære, breddeidrett, toppidrett fotball og det nye tilbudet i businessklassen. Frist 3. august.

Fordelene med å velge et ekstra programfag på vg1, er at du allerede det første året på videregående skole kan komme i gang med et programfag du synes virker spennende.

**Breddeidrett**

Dette programfaget er hentet fra utdanningsprogrammet idrettsfag og er et tilbud til elever som ønsker allsidig aktivitet der de kan tilegne seg kunnskaper og ferdigheter i flere forskjellige idretter og aktiviteter. I tillegg til basistrening og fysisk aktivitet, er helse et sentralt tema. Les mer om innholdet i faget på <https://www.udir.no/lk20/idr06-03>

**Toppidrett fotball**

Faget er en fin mulighet for gutte- og jentespillere til å kombinere videregående skole og fotballtrening på relativt høyt nivå. Faget retter seg særlig mot elever som er aktive fotballspillere på juniornivå. Les mer om innholdet i faget på <https://www.udir.no/lk20/idr05-02>

**Teknologi og forskningslære (TOF1)**
Faget gir fine erfaringer med realfag i praksis og skaper en arena for undring og nysgjerrighet. Les mer om innholdet i faget på [www.udir.no/lk20/tnf01-02](http://www.udir.no/lk20/tnf01-02)

**Businessklassen (Bare for elever på listen)**

De som velger å gå i businessklassen ved ST vil alle ha markedsføring og ledelse som programfag på vg1. Les mer om [businessklassen](https://web.trondelagfylke.no/charlottenlund-videregaende-skole/utdanningsprogram/studieforberedende-utdanningsprogram/businesslinja/) her.

Av hensyn til planleggingen må vi ha svar fra deg så snart som mulig etter at du har fått beskjed om inntaket. Tilbakemeldingene gir du ved å fylle ut ønskene i webskjemaet [valg av fag](https://trondelag.pameldingssystem.no/preview/valg-av-fag-for-vg1-studieforberedende-charlottenlund-vgs-23-24). Noen har meldt inn ønsker om programfag tidligere, men vi ber likevel om tilbakemelding nå.

Ved stor interesse og oversøking til de ekstra programfagene, er kriteriene for prioritering slik:

1. Innlevering innen fristen

2. Inntakspoeng

Spørsmål om valg av ekstra programfag og eventuelle andre spørsmål om vg1 kan rettes til avdelingsleder Bruno Teixeira:

E-post: bruco@trondelagfylke.no

Tlf.: 45 85 37 81 (fra 1. august)

Med vennlig hilsen

Marit Flak Stovner Bruno Teixeira

Rektor Avdelingsleder vg1 ST